**Tu să cedezi, învinsă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Să lași, iubito,-n nopți cu lună plină

Geamul deschis și candela aprinsă,

Să mă strecor desculț lângă tulpină

Și până-n zori tu să cedezi, învinsă

La pieptul meu să te ascunzi. Obraznic,

Să te conduc prin fantezii argute,

Că timpul parcă e al sorții paznic,

Zboară ușor în clipele plăcute.

Să lași în nopți când ploaia se descalță

La ușa ta, fereastra de la tindă

Puțin crăpată și-apoi mă înalță

Să trec prin ea și nimeni să mă prindă.

- Îţi voi lăsa o cheie pe covorul

Acestei veri, în nopţile cu lună,

Când ne îmbie-o veşnicie dorul,

Să trecem prin poveste împreună

Desculţi peste potecile pierdute

În cartea ei cu pagini locuite

De fluturi albi și-n zorii zilei ciute

Să ne conducă prin poieni, iubite.

În luminiş, când soarele răsare,

Pe fân cosit să mă înveţi ce-nseamnă

Să ard pe-un rug albastru de cicoare,

Să nu-nţeleg de ce se face toamnă.

Ioan Grigoraș Liliana Trif